BRR คาดปีนี้ธุรกิจน้ำตาลยังสร้างรายได้หลัก-มั่นใจธุรกิจเติบโตตามเป้า
BRR คาดปีนี้ธุรกิจน้ำตาลยังสร้างรายได้หลัก หลังผลผลิตเพิ่มกว่า 1 หมื่นตันแม้มีภัยแล้ง-ราคาขาขึ้น 
13 พ.ค. 2559

นายอนันต์ ตั้งตรงเวชกิจ ประธานกรรมการบริหาร บริษัท น้ำตาลบุรีรัมย์ จำกัด (มหาชน)หรือ BRR เปิดเผยว่า คาดว่าในปีนี้น้ำตาลทรายจะยังเป็นรายได้หลักของบริษัท โดยคาดว่าราคาน้ำตาลทรายในตลาดโลกจะปรับตัวสูงขึ้น ขณะที่ธุรกิจโรงไฟฟ้าพลังชีวมวลทั้ง 2 โรง ก็จะยังเป็นรายได้ที่สำคัญเนื่องจากบริษัทฯ มีกากอ้อยเพียงพอและคาดว่าจะสามารถเดินเครื่องได้ตลอดทั้งปียกเว้นช่วงบำรุงรักษา
อย่างไรก็ดี ในปีนี้แม้ว่าประสบปัญหาภัยแล้งแต่บริษัทก็สามารถผลิตน้ำตาลทรายเพิ่มขึ้นเป็น 241,219 ตัน จากปีก่อนอยู่ที่ 231,408 ตัน หรือเพิ่มขึ้นประมาณ 10,000 ตัน จากปริมาณอ้อยเข้าหีบทั้งหมด 2.06 ล้านตันอ้อย คิดเป็นผลผลิตน้ำตาลทรายต่อตันอ้อยเฉลี่ย (ยิลด์) อยู่ที่ 117 กิโลกรัมต่อตันอ้อย สูงกว่าเกณฑ์ค่าเฉลี่ยของอุตสาหกรรมที่ผลิตได้ 104 กิโลกรัมต่อตันอ้อย ซึ่งสะท้อนถึงความแข็งแกร่งของธุรกิจน้ำตาลทรายของ BRR ที่มีประสิทธิภาพการผลิตที่ดี
นอกจากนี้ ยังเป็นโอกาสที่ดีของ BRR จะทำราคาจำหน่ายน้ำตาลทรายส่งออกไปยังลูกค้าเพื่อสร้างรายได้ที่ดี หลังจากแนวโน้มราคาน้ำตาลทรายในตลาดโลกอยู่ในช่วงขาขึ้น ทำให้บริษัทฯ สร้างรายได้จากธุรกิจน้ำตาลทรายเพิ่มขึ้น ขณะที่ธุรกิจโรงไฟฟ้าพลังงานชีวมวล มีวัตถุดิบที่เพียงพอต่อการนำไปเดินเครื่องจักรผลิตไฟฟ้าจำหน่ายให้แก่ กฟภ. ได้ตลอดทั้งปี ซึ่งจะช่วยสร้างความมั่นคงด้านรายได้ให้แก่ BRR อีกด้วย
ทั้งนี้ มั่นใจว่าเป้าหมายการเติบโตในปีนี้จะทำได้แน่นอน เนื่องจากเราสามารถผลิตน้ำตาลทรายเพื่อจำหน่ายให้แก่ลูกค้าได้เพิ่มขึ้น สอดรับกับทิศทางของราคาน้ำตาลทรายในตลาดโลกที่ปรับตัวสูงขึ้น จึงส่งผลดีต่อแนวโน้มรายได้จากธุรกิจน้ำตาลทราย และยังมีปัจจัยบวกจากการเพิ่มผลผลิตต่อไร่และการขยายพื้นที่เพาะปลูกอ้อยของ BRR ทำให้ธุรกิจจำหน่ายปุ๋ยในปีนี้มีการเติบโตอย่างต่อเนื่อง ซึ่งจะช่วยเสริมความแข็งแกร่งให้แก่ผลการดำเนินงาน
 